മോശമായി പാചകം ചെയ്തു നല്കിയ സ്ത്രീയെ തീ കൊളുത്തി സ്ത്രീകളെ ശവപ്പെട്ടിയില് അടച്ച് അയല്രാജ്യത്തെത്തിച്ച് വില്ക്കുന്നു കാബൂള് : താലിബാന് ഭരണത്തില് സ്ത്രീകള് നേരിടേണ്ടി വരുന്നത് പറഞ്ഞറിയിക്കാനാകാത്ത ക്രൂരതകളാണ് . അക്രമത്തിന്റെയും അടിച്ചമര്ത്തലിന്റെയും ഭയാനകമായ കഥകളാണ് ലോകത്തിന് മുന്നിലേക്ക് വരുന്നത് . അഫ്ഗാനിസ്ഥാനില് നിന്നുള്ള മുന് ജഡ്ജിയായ നജ്ല അയൗബി, താലിബാന് അഫ്ഗാന് ഏറ്റെടുത്തതുമുതല് സ്ത്രീകള്ക്കെതിരായ അതിക്രമങ്ങള് സംബന്ധിച്ച നിരവധി റിപ്പോര്ട്ടുകള് വരുന്നതായാണ് പറയുന്നത് . വടക്കന് അഫ്ഗാനിസ്ഥാനില് താലിബാന് പോരാളികള്ക്ക് മോശമായി പാചകം ചെയ്തു നല്കിയെന്നാരോപിച്ച് ഒരു സ്ത്രീയെ തീ കൊളുത്തിയ കേസും അതിക്രമങ്ങളില് ഒന്നാണെന്ന് അയൗബി പറഞ്ഞു. താലിബാന് ഭക്ഷണം പാകം ചെയ്യാന് സ്ത്രീകള് നിര്ബന്ധിതരാകുന്നുവെന്ന് അയൗബി പറഞ്ഞു. അതിലും മോശമായി, അവരെ ലൈംഗികമായി ദുരുപയോഗം ചെയ്യുന്നു . മാത്രമല്ല ലൈംഗിക അടിമകളായി ഉപയോഗിക്കാന് അവരെ ശവപ്പെട്ടിയില് കയറ്റി അയച്ച് വില്ക്കുകയും ചെയ്യുന്നു. വര്ഷങ്ങള്ക്ക് മുന്പ് അഫ്ഗാന് വിട്ട് പോയ അയൗബി ഇപ്പോള് അമേരിക്കയിലാണ് താമസിക്കുന്നത്. . 1996 ല് താലിബാന് തീവ്രവാദികള് നിയന്ത്രണം ഏറ്റെടുക്കുന്നതിനു മുന്പാണ് അയൗബി സ്വന്തം പ്രവിശ്യയിലെ ആദ്യത്തെ വനിതാ ജഡ്ജിയായത് . അഫ്ഗാനില് നിന്ന് നിരവധി മനുഷ്യാവകാശ പ്രവര്ത്തകര് താലിബാന്റെ ഭയാനകമായ കഥകള് പറഞ്ഞ് വിളിക്കാറുണ്ടെന്നും , പലരും ഭയത്തോടെയാണ് ജീവിതം തള്ളി നീക്കുന്നതെന്നും അയൗബി പറഞ്ഞു.